*Oktobari 2020*

**Tunuliaqutaasoq pillugu allakkiaq**

**Aalisakkanik suliffissuit aningaasarsiornikkut sulisoqarnikkullu iliuusaat**

**Hilmar Ogmundsson aamma Peder Andersen**

***Eqikkaaneq:*** *Tunisat 5 %-imik annertuseriarneranni ilaatigut Kalaallit Nunaanni Naatsorsueqqissaartarfiup kisitsisaatai atorlugit sulisussaqarniarnermut sunniutaasut naatsorsorneqarput. Naatsorsuinerit takutippaat sulisussaqarnermut sunniutaasussat tassaassasut aalisakkanik suliffissuarni sulisut ukiumut suliaat 126,5-nut annertuseriassasut, inuussutissarsiutinilu allani sulisut ukiumut suliaat 59-iussasut Taamatuttaaq tunisat 5 procentinik annikillippata sunniutit killormut saatillugit nassuiarneqarsinnaapput. Allakkiaq tunisassiassat pillugit tunngavinnik, tulaassuisussaatitaanermut aamma nunami nioqqutissiornermi suliffissaqartitsiniarnermut paasissutissanik piviusorsiortunik arlalinnik aamma imaqarpoq. Taamatuttaaq avataasiorlutik qaleralinniani tulaassuisussaatitaanerup aamma nerpiiaasussaatitaanerup atorunnaarsinneqarneratigut aningaasarsiornikkut suliffissaqartitsiniarnikkullu sunniutissat misissoqqissaarneqarput. Allakkiami tulaassuisussaatitaanerup atorunnaarsinneqarnerani aningaasarsiornikkut misissueqqissaarnermi inerniliussanut sulisoqarniarnermi pissutsit piviusut taamaalillutillu sulisunut suliffissaaruttussanut sulinissamut periarfissat allat apeqqutaassapput. Aalisakkanik suliffissuarni ullumikkut sulisut ilai tikisitaammata qularnanngitsumillu suliffissaarukkunik angerlamut uternissaat eqqaamaneqassaaq. Aamma ukioq tamakkerlugu aalisakkanik suliffissuarmi piffissaq tamaat suliffeqarnermut taartaasutut imaluunniit inuussutissarsiutini allani suliffissaqarnermut allanik periarfissaqarnermut taarsiullugu suleqataasoq pineqartoq pisortat aaqqissuussaannut tunngaviatigut uteqattaartuusarnersoq paasissallugu pingaaruteqassaaq.*

**Aallaqqaasiut**

Tulaassuisussaatitaanermi nunami suliffissaqartitsinissap aningaasarsiorlunilu sulisoqarnissaata isumannaarneqarnissaa siunertaavoq. Ullumikkut Kitaani avataasiortut qaleralittamik raajartamillu 25 procentiinik tulaassuisussaatitaapput (taamaattorli pisassiissutit ilaanni nikingassuteqartoqarsinnaavoq, matuma kingulianiittut takukkit). Aammattaaq Kujataata kitaani Kalaalit Nunaatalu kangiani avataasiorluni saarullittassiissutit 50 procentii tulaanneqartussaatitaallutillu nerpiiarneqartussaatitaapput. Aammattaaq Kitaani saarullittassiissutit tamarmik tulaassorneqartussaatitaallutillu nerpiiarneqartussaatitaapput. Tamakku saniatigut Kitaani avataasiorluni qaleralittassiissutit 1.500 tonsit tamarmik immikkut tulaassorneqartussaatitaallutillu nerpiiarneqartussaatitaapput.

Aallaavittut sinerissap qanittuani aalisarnerni pisat tamarmik tulaassorneqartussaatitaapput. Sinerissamulli qanittumi raajarniarnermi angallatit ilai ilaatinneqanngillat, pisamik 75 procentiinik toqqaannartumik avammut niuerutissanik nammineq tunisassiorsinnaanermut immikkut akuerineqarsimasut 25 procentillu tulaassorneqartussaatitaallutik. Taakku saniatigut aalisartoq ataaseq sinerissamut qanittumi raajarniarnissamut akuersissutaateqarpoq pisamilu 30 procentiinik tunisassiornissamut akuerineqarsimavoq aamma pisat 70 procentii tulaanneqartussaatitaapput.

**1 Tunisassiassatut tunngavissat tunisinermilu nalingat**

Tabeli 1-imi nunami tunisassiornermi tunisassiassanik tunngavissat aamma tunisat nalingat piffissami 2014 - 2018-imi artinut pingaarnernut agguataarneqarnerat takutinneqarput. Tabelimi artit pineqartut saniatigut artinik allanik ikittuinnarnik tunisisoqarnikuuvoq. Tabelimi raajat, qalerallit saarulliillu tunineqarnerusarsimasut takuneqarsinnaavoq.

Qalerallit Kitaata Avannaaniunerusoq tulaassorneqartarput. Taamaattorli Nuummut aamma tunisoqartarpoq kiisalu avataasiortunut qaleralittassiissutinit Maniitsumut Paamiunullu tulaassuisussaatitaasoqarpoq. Saarulliit Kujataata kitaanit Kitaata qeqqata nalaanut tunineqarnerusarput. Raajat Ilulissani, Aasianni, Sisimiuni Nuummilu raajaleriffinnut tunineqartarput.

Tabeli 1:Kalaallit Nunaanni aalisakkanik suliffissuarnut artit tulaanneqartartut pingaarnerit. Tunineqartut amerlassusiat nalingallu, 2016-2019.

|  |  |  |  |  |  |
| --- | --- | --- | --- | --- | --- |
|  |  |  |  |  |  |
|  |  | 2016 | 2017 | 2018 | 2019 |
| Qalerallit | Mio. kr. | 635 | 511 | 594 | 631 |
|  | Tonsit | 34599 | 28073 | 32007 | 33222 |
| Saattuat | Mio. kr. | 39 | 46 | 67 | 69 |
|  | Tonsit | 1950 | 2210 | 2646 | 2696 |
| Raajat | Mio. kr. | 399 | 395 | 451 | 512 |
|  | Tonsit | 42604 | 42573 | 46648 | 49131 |
| Nipisat | Mio. kr. | 16 | 33 | 41 | 42 |
|  | Tonsit | 4985 | 7384 | 6726 | 7383 |
| Saarulliit | Mio. kr. | 195 | 187 | 159 | 169 |
|  | Tonsit | 40258 | 36076 | 27397 | 24145 |
| Katillugit | Mio. kr. | 1284 | 1172 | 1312 | 1424 |
|  | Tonsit | 124395 | 116317 | 115424 | 116577 |

*Paasissutissiisoq: Kalaallit Nunaani Naatsorsueqqissaartarfik.*

*Maluginiagassaq: Tunisat amerlassusiat avataasiorluni aamma sinerissap qanittuani aalisarnernit katiterneqarput aamma oqimaassusiat malillugit naatsorsorneqarsimallutik.*

*Tabelimi tunisat nalinganni tapinik aaqqissuussinerit allatulluunniit akissarsiat ilaatinneqanngimmata oqaatigineqassaaq,*

*tunisinermi tamakku aalisakkanik suliffissuarnit akilerneqartarput.*

2018-imi illoqarfinni nunaqarfinnilu 40-ni aalisakkanik suliffissuarnut tunitsivinnullu 47-nut tunisisoqartarpoq. Nunami suliffissuarnit 47-nit 46-t Kitaaniipput ataaserlu Kalaallit Nunaata kangianiittuulluni. Nunami suliffissuit ingerlatseqatigiiffinnit aqqaneq-marluusunit pigineqarput, tamatumanilu ilarpaalui arlariinnit pigineqartuupput.

**2 Nunami tunisassiornermi aningaasarsiorneq suliffissaqartitsinerlu**

Aalisakkanik suliffissuarni suliffissaqartitsineq aningaasarsiornerlu pillugit paasissutissaateqartoqannginnera pissutigalugu apeqqutinut immersuiffissaq atorlugu aalisakkanik suliffissuit tunitsiviillu tamarmik 2017-imut 2017-imiillu aningaasarsiornertik, suliassaqartitsinertik tunisassiatillu pillugit paasissutissanik nalunaarutiginnittussaatinneqalerput, tunisassiat aningaasarsiornerlu pillugit paasissutissanik nalunaarutiginnittarneq pillugu nalunaarut takuuk.[[1]](#footnote-1) Naak aalisakkanik suliffissuit tunitsiviillu atuutereersut amerlasuut paasissutissanik tunniussereeraluartut 2018 pillugu paasisat aatsaat pigineqalissapput, tassanilu aalisakkanik suliffissuit tunitsiviillu tamangajammik pineqarput, tunitsivinnit; 47-usunit 44-t nalunaaruteqarsimapput.

Tabelimi 2-mi aalisakkanik suliffissuarni 2018-imi aningaasarsiornermi kisitsisit, tunisassiassatigut tunngavissat, tunisassiorneq suliassaqartitsinerlu pillugit takussutissat toqqakkat takutinneqarput.

Tabeli 2: Aalisakkanik suliffissuit 2018-imi suliaat suliassaqartitsinerallu.

|  |  |  |  |  |  |  |
| --- | --- | --- | --- | --- | --- | --- |
|  | Aalisakkanik suliffissuit | Sulisoqarneq | Tunisat | Nunanut allanut niuerutigineqartut | Kaaviiaartitat | Akissarsiat |
| Kommuni | 5 mio kr. | ukiumut sulisut amerlassusiat | tonsit | tonsit | mio. kr. | mio. kr. |
| Avannaata Kommuniani | 593,6 | 479 | 35314 | 22484 | 1000,5 | 150,7 |
| Kommune Kujallermi | 127,9 | 67 | 5017 | 2670 | 84,6 | 20,1 |
| Kommune Qeqertalimmi | 268,5 | 272 | 21108 | 9113 | 394,5 | 113,3 |
| Kommuneqarfik Sermersuumi | 298,8 | 234 | 24639 | 11001 | 426,5 | 70,3 |
| Qeqqata Kommuniani | 412,6 | 320 | 29757 | 13143 | 624,1 | 94,3 |
| Katillugit | 1701,4 | 1372 | 115835 | 58410 | 2530,2 | 448,7 |

*Paasissutissiisoq: KANUAANA. Ingerlatanit ataasiakkaanit aningaasarsiorneq tunisassiornerlu pillugit inatsisitigut nalunaartussaatitaanermit paasissutissat.*

Kalaallit Nunaanni maannakkut aalisakkanik suliffissuarnut 1,7 mia. kr.-t sinnerlugit aningaasalersuisoqartarsimasoq tabelimi 2-mi allassimavoq. Aningaasalersuinerit akiutinneqavissut tunngavigalugit naatsorsugaapput, tamannalu aalisakkanik suliffissuarnik pisinerup naligaa. Nalingat naatsorsorneqartoq aningaasartuutit tamaasa katinnerisa aamma nalikilliliinerit assigiinngissutaattut naatsorsorneqarsinnaavoq. Nalingat naatsorsuutinut ilanngunneqartoq, aalisakkanik suliffissuup maannakkut naleqartinneqarnerata assigaa, 2019-imi 459 mio. kr.-t missaanniissimavoq.

2018-mi aalisakkanik suliffissuarnut tunitsivinnullu katillugit 115.000 tonsit tunineqarsimapput. Tunisat amerlassusiat, tunisassiorneq aningaasarsiornerlu eqqarsaatigalugit ukioq 2018 immikkut ittuunngitsoq nalilerneqarpoq, taamaattumik nunami tunisassiornerni sulianut ataatsimoortumik tikkuussisumillu takussutissiissunngorlugit atorneqarsinnaapput.

Aalisakkanik suliffissuit 2018-imi katillugit 2,5 mia. kr-t sinnerlugit kaaviiaartitsisimapput, tabeli 2 takuuk. Avannaata Kommuniani amerlanerpaanik tassalu 1 mia. kr.-t missaannik kaaviiaartitsisoqarpoq, tassa nunami tunisassiornerni ataatsimut kaaviiaartitat 40 procentiisa missaanni. Taamatuttaaq Kommune Kujallermi 2018-imi ikinnerpaanik 85 mio. kr.-t missaaniittunik, kaaviiaartitsisoqarsimavoq, tamannalu 3,3 procentit missaani naleqarpoq.

Aalisakkanik suliffissuit 2018-imi akissarsianut katillugit 450 mio. kr.-t missaat akissarsianut akiliutigineqarsimasut takussutissiami 2-mi takutinneqarpoq. Akissarsiat amerlanersaat 150 mio. kr.-it missaanniittut Avannaata Kommuniani tunniunneqarsimapput, nunami ataatsimut tunisassiornerit pingajorarterutaasa missaanni naleqartunik. Taamatuttaaq akissarsiat ikinnerpaat 20 mio. kr.-it missaat ataatsimut Kommune Kujallermi tunniunneqarsimapput, tamannalu 4,4 procentit missaaniippoq.

2018-imi aalisakkanik suliffissuit inunnik katillugit 4.484-inik sulisoqarput, tassa ukioq naallugu sulisut suliarisinnaasaasa 1.372-t amerlaqataat, tabeli 2 takuuk. Ukioq naallugu sulisut suliarisinnaasaannut sanilliullugit sulisorpassuit tamakku tunisassiassaaleqineq pissutigalugu angerlartinneqartartut, sulisut allamik suliffittaartut aamma suliffeerunnermi tapisiatut suliffissaaleqisut pisortanilluunniit ikiorsiissutisisartut il.il. piffissap ilaannaani sulisarnerannik nassuiaatitassaqartinneqarput. Nunami tunisassiornerni ukioq naallugu sulisut suliarisinnaasaat annertunersaat 479-iullutik Avannaata Kommunianiipput, taakkulu aalisakkanik suliffissuarni tunitsivinnilu sulisut katillugit 35 procentit missaaniittuupput.

Royal Greenlandimit aamma aalisakkanik suliffissuarnit paasissutissat 2017-imeersut pillugit Kalaallit Nunaanni Naatsorsueqqissaartarfimmit immikkut misissueqqissaarinermi sulisut paarlakaattorujussuusut sulisullu - tassa imaappoq inuit RG-mi siornatigut sulereersimagaluartut - uteqqiasartut inerniliunneqarpoq.

Suliffissuit ukiumut inuit 2.100-t 2.800-llu akornanniittut sulisorisarpaat, taamaallaalli sulisut 10-11 procentiisa missaannaanniittut ukiup qaammataani aqqaneq-marluunni sulisarput. Sulisut aasakkut aamma decembarimi paarlakaajaannerpaasarput. Ingammik inuit 18-34-nik ukiullit paarlakaannerusarput. Sulisuni 45 - 54-inik ukiullit patajaannersaapput.

2018-imi kommuninut agguataarlugit nunami tunisassiornerni akileraarutinit A-nit pissarsiat missingerneqarnerat tabelimi 3-mi takutinneqarput. Nunami tunisassiornerit tamarmik unitsinneqassagaluarpata aamma sulisut tamarmik suliffissaarutissagaluarpata takussutissiami aamma isumaginninnermi aningaasartuutissatut naatsorsuutigineqartut takutinneqarput. Sulisut tamarmik ukiumi ataatsimi pisortanit ikiorsiissutisisarnerat suliffeerunnermiluunniit tapisiaqarnerat naatsorsuutigalugu isumaginninnermi aningaasartuutit naatsorsorneqarput.

Tabeli 3: 2018-imi nunami tunisassiornerni akileraarutinit A-nit pissarsiat aamma isumaginninnermi aningaasartuutaasinnaasut.

|  |  |  |  |  |  |
| --- | --- | --- | --- | --- | --- |
|  | Akileraarutinit A-nit pissarsiat | | | Sulisut tamarmik pissarsissagaluarpata isumaginninnermi aningaasartuutaasussat: | |
| Kommuni / Mio. kr.-t | Katillugit | Kommunit | Nunatta Karsia | Pisortanit ikiorsiissutit | Sulinngiffeqarallarnermi ikiorsiissutit |
| Avannaata Kommuniani | 54,1 | 41,8 | 12,3 | 21,5 | 90,2 |
| Kommune Kujallermi | 7,1 | 5,5 | 1,6 | 3,0 | 12,6 |
| Kommune Qeqertalimmi | 42,9 | 33,2 | 9,8 | 12,2 | 51,2 |
| Kommuneqarfik Sermersuumi | 23,8 | 19,3 | 4,5 | 10,5 | 44,1 |
| Qeqqata Kommuniani | 31,8 | 25,8 | 6,1 | 14,4 | 60,2 |
| Katillugit | 159,8 | 125,5 | 34,3 | 61,6 | 258,3 |

*Maluginiagassaq: Akileraarutit A-t nammineq naatsorsukkat tunngavigalugit missingerneqarput, tamatumanilu inunnut ilanngaatit aamma nalinginnaasumik ilanngaatit eqqarsaatigineqarsimapput. Pisortanit ikiorsiissutinik naatsorsuinerni SIK malillugu akissarsiat amerlanerpaaffiisa 65 procentiusut 33 procentii atorneqartarput aamma SIK malillugu akissarsiat ikinnerpaaffiisa 90 procentii atorneqartarlutik. RG-p SIK-mik isumaqatigiissutaat malillugu SIK malillugu ilinniagaqarsimanngitsunut akissarsiat ikinnerpaaffii tassaapput 100,57 kr.-t, taakkulu 2020-mi 1. apriilimiit atuutilerput. Pisortanit ikiorsiissutit tamarmik kommuninit akilerneqartarput. Inuk allatut akissarsiaqanngippat pisortanit ikiorsiissutinit akileraarutinik akiliisoqarneq ajorpoq.*

Tabeli 3 naapertorlugu 2018-imi akileraarutinit A-nit pissarsiat missingerneqarput, tassa aalisakkanik assigiinngitsunik tunisanit tunisassiorluni sulinermi 194 mio. kr.-t missaat, taakkulu agguataarneranni 149 mio. kr.-t missaat kommuninut, Nunattalu Karsianut 45 mio. kr.-t missaanniittut.

Nunami tunisassiornerit unitsinneqassagaluarpata isumaginninnermi aningaasartuutit amerlassusiannik naatsorsueriaaseq tabelimi 3-mi takutinneqarput. Teknikkiusumik 2018-imi nunami tunisassiortoqannginnera naatsorsueriaatsimi tunngavigineqarpoq. Assersuummi tulaassuisussaatitaaneq atorunnaarsinneqartoq aamma aalisakkanik suliffissuit tamarmik matuneqarnerat kiisalu sulisut tamarmik suliffissaarunnerat naatsorsuutigineqarpoq.

Tamatuma saniatigut sulisut tamarmik suliffissaarullutik pisortanit ikiorsiissutisisalernerat naatsorsuutigineqarpat kommunit akileraarutinit isertitassaraluaminnik 125,5 mio. kr.-inik annaasaqarnissaat aamma ukiumut 61,6 mio. kr.-it missaannik ataatsimut aningaasartuutaasa amerlinissaat naatsorsuutigineqarpoq. Tamatumani tulaassuisussaatitaaneq atorunnaassagaluarpat missingerneqarpoq kommuninut ilanngaatissat peereerlugit tamanna 187,1 mio. kr.-inik akeqarumaassasoq. Oqaatigisariaqarporli pisortanit ikiorsiissuteqartarnermi qaqutigorluinnaq aatsaat tunniussassaq annertunerpaaq tunniunneqartarmat.

Akerlianik suliffissaaleqisut tamarmik ukioq naallugu suliffissaaleqalutik suliffeerunnermi tunineqartassappata, kommunit ilanngaatit peereerlugit suliffeerunnermi tunniuttakkat (akileraarutit peereerlugit) 200 mio. kr-t missaannik amerlissasut. Akileraarutinit isertitassaagaluit annaaneqartut ilanngunneqarpata kommunit ilanngaatit peereerlugit aningaasartuutaat 349 mio. kr.-t missaanniilissapput. Suliffeerunnermi tunniuttakkat sapaatit akunneri 13-ikkuutaarlugit taamaallaat tunniunneqartartut oqaatigineqassaaq, aamma inuk aatsaat sapaatit akunneri taakku siuliini sapaatit akunnerini 13-ini sulisimappat, taamaattumillu maannakkut inatsisit naapertorlugit ukiumut amerlanerpaanik katillugit sapaatit akunnerini 26-ni tunniunneqarsinnaasarput. Tabelimi 3-mi inuk ukioq naallugu suliffeerunnermi tigusartagaqassagaluarpat kisitsisit takutinneqarput. Inuk ukioq naallugu suliffeerunnermi tigusartagaqarsinnaanngimmat sulisoq pisortanit ikiorsiissutit aamma suliffeerunnermi tunniuttakkat tamaasa pisartagarigai naatsorsuutigineqarmat, pineqartoq ukioq naallugu suliffissaaleqisuusimappat. Tamatuma saniatigut naatsorsukkat matusinermi isumaginninnermi saniatigut aningaasartuutaassinnaasunik imaqanngillat.

Piviusut eqqarsaatigalugit misissueqqissaarnermi aallaaviusumi sulisussaqarniarnermi pissutsit taamaalillunilu suleqataasunut suliffissaaruttunut allamik suliassaqarnermut periarfissat apeqqutaalluinnassapput, tassungalu atatillugu piviusuuvoq ullumikkut suliffissuarni sulisut tikisitaammata, taakkulu suliffissaarutissagaluarunik qularnanngitsumik angerlamut utissapput. Suliffissuarni ukioq naallugu aalajangersimasumik sulisuunermut taarsiullugu sulisut pineqartut tunngaviatigut pisortat aaqqissuussinerinut qanoq akulikitsigisumik uteqqiasuunersut misissueqqissaarnermi inerniliussanut aamma pingaaruteqassaaq.

**3 Tulaassuisussaatitaanerup nunamilu tunisassiornerup malitsigisaannik aningaasarsiornikkut suliffissaqarnikkullu sunniutit**

Tabelimi 2-mi 2018-imi toqqaannartumik sulisoqarneq (ukioq naallugu sulisut amerlassusiat), tunisassiat nalingat (kaaviiaartitat) aamma nunami tunisassiornermi akissarsiat takutinneqarput. Aalisakkanik suliffissuarni tulaassisussaatitaanernit toqqaannartumik sulisoqarnerup aningaasarsiornerullu saniatigut najukkani inuiaqatigiinni suliat malitsigisaannik aningaasarsiorneq sulisoqarnerlu pilersinneqartarput.

Aalisakkanik suliffissuarnut aalisakkat tunisat amerlinerisa sunniutaannik Naatsorsueqqissaartarfimmi misissueqqissaartoqarsimavoq. Misissueqqissaarinermi aalisakkat akii nikinneq ajornerat aamma tamakku 5 %-inik amerlinerat naatsorsuutigineqarput. Tamatuma inuussutissalerinermik suliffissuaqarnermi tunisassiat avammut tuniniarneqartartut piumaneqarnerannut sanilliullugit tunisassiat 5 procentinik nalitunerulernerannut naapertuuppoq.

Misissueqqissaarnermi Naatsorsueqqissaartarfimmi tunisassiat avammut tuniniarneqartartut piumaneqarnerat pillugu periuseq tunngavigineqarpoq, taannalu 2016-imi suliarineqarsimasumik tunngaveqarpoq. Tassa imaappoq 2018-imi aamma 2016-imi inuussutissalerinermik suliffissuaqarnerami tunisassioriaatsit assigiissimasut. Tunisassiat avammut tuniniarneqartut piumaneqarnerannut Naatsorsueqqissaartarfimmit takussutissiami inuussutissarsiuteqarfiit ataasiakkaat inuussutissarsiortunit allanit nioqqutissanik sullissinernillu aamma nioqqutissanik nunanit allanit eqqussuinerni tigusartagaat qanoq ittuunersut takuneqarsinnaapput.

Aammattaaq atuinerit, soorlu nerisassat aningaasalersuinerillu, tamakkuninnga inuussutissarsiortunit aamma nunamut eqqussuinermit tunniussat inaarutaasumik qanoq atorneqartarnersut takuneqarsinnaapput. Tamanna tunngavigalugu nikerartut allannguutaat qanoq sunniuteqartiginersut - assersuutigalugu nerisassat, aningaasalersuinerit nunanulluunniit allanut tuniniaanerit - tamakku pillugit tunisassiat avammut tuniniarneqartut piumaneqarnerat pillugit periutsimi aalajangerneqartut qanoq annertutiginersut naatsorsorneqarsinnaapput. Tamanna assersuutigalugu tunisassiornermi, nunamut eqqussuinermi suliassaqartitsinermilu atuuppoq.

Matuma ataani tabelimi 4-mi misissueqqissaarinerit Naatsorsueqqissaartarfimmi misissueqqissaarnernit tunngaveqarput, tamatumani 2016-imi inuussutissanik suliffissuaqarnermi tunisassiat nalingat 2018-imi nunami tunisassiornermi (tunisassiat nalingat) kaaviiaartitanit taarserneqarsimallutik, tabeli 2 takuuk.

Nunami tunisassiornermit inuiaqatigiit aningaasarsiornerannut sunniutit immikkoortunut pingasunut agguataarneqarsinnaapput:

1. Toqqaannartumik sunniutit - tunisassiat nalingat, nunamut eqqussukkat nalingat aamma aalisakkanik suliffissuarni tunisassiornerni suliassaqarnerit.
2. Toqqaanngitsumik sunniutit - Kalaallit Nunanni saniatigut pisiniartarfinni tamakkulu sanaitigut pisiniartarfiini tunisassiat nalingat sulisoqarnerillu (nunamut eqqussukkat nalingannik aamma sunniisartut), aalisakkanik suliffissuit nioqqutissanik, sullissinernik pisiortornerisa aamma aningaasaliinerit malitsigisaannik.
3. Malitsigisaanik saniatigut sunniutit (allannguinerit) – akissarsiatigut naleqalersitsinerit aamma suliffissaqarnerit, tamakkuupput aalisakkanik suliffissuarnit imaluunniit pisiniartarfigisanit tunniunneqartartut Kalaallit Nunaannilu atoqqinneqartartut.

Misissueqqissaarinermi tullermi toqqaannartumik toqqaannanngitsumillu sunniutit taamaalaat ilanngunneqassapput. Sunniutit marluusut taakku pingaaruteqarnersaapput. Sunniutit pingajuat Kalaallit Nunaanni suliffissaqartitsinermut annikitsuinnaavoq, tassami Kalaallit Nunaanni inuit namminneq atuineranni atorneqartut nunanit allaneersut amerlasoorpassuummata, taamaattumillu inuit nammineq atuinerat suliffissaqartitsiniarnermut annikitsuinnarmik sunniuteqarpoq.

Tabeli 4: 2018-imi tunisassiat nalingisa 5 procentinik amerlinerisa malitsigisaannik aningaasarsiornikkut suliffissaqartitsinikkullu sunniutit.

|  |  |  |  |  |
| --- | --- | --- | --- | --- |
|  | 5 procentinik annertuseriarnera | Toqaannanngitsumik annertuseriaatsit | | |
| Mio. kr. | nioqqutissiornerup nalinga, mio. kr. | inuussutissarsiutini allani nioqqutissiornerup nalinga | nunamut eqqussukkat nalingat | ukiumut sulisut amerlassusiat |
| Avannaata Kommuniani | 50,0 | 36,1 | 5,1 | 23 |
| Kommune Kujallermi | 4,2 | 3,1 | 0,4 | 2 |
| Kommune Qeqertalimmi | 19,7 | 14,2 | 2,0 | 9 |
| Kommuneqarfik Sermersuumi | 21,3 | 15,4 | 2,2 | 10 |
| Qeqqata Kommuniani | 31,2 | 22,5 | 3,2 | 14 |
| Katillugit | 126,5 | 91,3 | 12,9 | 59 |

Tabelimi 4-mi saniatigut sunniutit kommuninut agguataarlugit. Naatsorsueqqissaartarfimmi tunisassiat avammut tuniniarneqartartut piumaneqarnerat pillugit tabeli nunamut tamarmut tunngatillugu suliarineqarpoq, kisianni nunap immikkoortuinut kommuninulluunniit agguataarnagit. Misissueqqissaarinermi sunniutit tamakkerlugit naatsorsorneqarput, kisianni taava kommunini tamani tunisassiat nalinginut amerlisunut agguataarneqarlutik. Taamaattumik sunniutit kommuninut agguataakkat nalorninartoqartillugit agguataagaapput.

Tabelimi 4-mi misissueqqissaarinerni tunisassiat nalingisa 5 procentinik amerlisimanerat naatsorsuutigineqarpoq, taakkulu 126,5 mio. kr.-iupput. Tamanna imatut paasineqassaaq, aalisakkanik suliffissuarni tunisassiarineqartut tunisassiat tamarmiusut nalingisa 5 procentit amerlaqataannik amerlisut, tassami akit taamaaginnassasut naatsorsuutigineqarmata.

Aalisakkanik suliffissuarni inuussutissarsiutini allani tunisassiat 91,3 mio. kr.-inik naleqarnerulernerat tunisassiat avammut tuniniarneqarneranni piumaneqarnerat naapertorlugu periuseq malillugu katillugit 126,5 mio. kr.-inut naleqarnerulernerat missingerneqarput, tabeli 3 takuuk. Aalisakkanik suliffissuarni tunisassiat amerlisut nunanit allanit eqqussukkanut toqqaannartumik 1,8 mio. kr.-inik aamma toqqaannanngitsumik 12,9 mio. kr.-inik naleqarnerulersut missingerneqarput. Tunisassiat 5 procentinik amerlinerat nunami aalisakkanik suliffissuarni sulisut ukiumut toqqaannartumik suliarisinnaasaat 129-inut amerlinissaat aamma ukiumut saniatigut sulisut suliarisinnaasaat 59-inut missingerneqarput. Tamanna aalisakkanik suliffissuarni toqqaannartumik ukiumut sulisut tamarmik immikkut malitsigisaannik najukkani inuiaqatigiinni inuussutissarsiutinilu allani toqqaannanngikkaluartumik ukiumut sulisut suliarisinnaasaat 0,46-it pilersinneqartarnerattut nassuiarneqarsinnaavoq.

Tunisassiat nalingat 10 procentinik amerlineranni sunniutit angusat 5 procentinik amerlinerat marloriaatinngortikkaanni angusat nalorninartoqarpallaanngitsumik missingerneqarsinnaapput.

Taamatuttaaq sunniutit killormut saatillugit aamma nassuiarneqarsinnaapput, tassa tunisassiat nalingat 5 procentinik imaluunniit 10 procentinik ikilippata.

2018-imi nunami tunisassiornerni ukiumut suliffioreersut 1.372-t toqqaannanngitsumik suliffissaqartitsiniarnerup sunniutaannut nuukkaanni, tabeli 2 takuuk, tunisassiat avammut tuniniarneqarneranni piumaneqarnerannik periuseq atorlugu tulaassuisussaatitaanerup aamma nunami tunisassiornerup malitsigisaannik ukiumut saniatigut sulisut suliarisinnaasaat 631-inut missingerneqarput. Kisianni tunisassiat avammut tuniniarneqartartut piumaneqarnerat pillugu periuseq allannguutinik annertuunik suliaqarnernut immikkut naleqquppallaanngilaq, taamaattumik tunisassiornerup malitsigisaanik suliffissaqartitsiniarnerit 5 procentinik amerlinerannik naatsorsukkat aalisakkanik suliffissuarni tunisassiornernut tamarmiusunut nuussagaanni nalorninartumik missingiisoqassaaq.

**4 Avataasiorluni qaleralinniarnermi tulaassuisussaatitaanerup aningaasarsiornikkut suliffissaqartitsinikkullu sunniutai**

Immikkoortumi matumani avataasiorluni qaleralinniarnermi tulaassisussaatitaanerup nerpiaasussaatitaanerullu atorunnaarsinneqarneranni aningaasarsiornikkut sunniutissat misissoqqissaarneqarput.

Maannakkut Baffinip Imartaanit (Avannaata Kitaanit) aamma Ikersuaq Davisimit (Kujammut Kitaanit) qaleralittat 25 procentii tulaassorneqartussaatitaapput, akerlianilli Kalaallit Nunaata kangiani tulaassisussaatitaasoqarnani. Nalinginnaasumik 25 procentinik tulassuisussaatitaanerup saniatigut Kitaani Kalaallit Nunaata kangianilu qaleralittassiissutit tamarmik tulaanneqartussaatitaapput. Aamma avataasiorlutik qaleralinniartut aalisakkanik suliffissuarnut tulaassisussaatitaaneranni nerpiiaasussaatitaasoqarpoq. Kitaani avataasiorluni aalisarnermi tulaassisussaatitaanermi siunertaq tassaavoq nunami suliassaqartitsinissaq. Aalisakkanik suliffissuit nerpiiaasussaatitaaneranni nunami suliffissaqartitsiniarnerit annertusineqarnissaat siunertaavoq.

Kilisaatit avataasiorlutik tunisassiortut pioreermata avataasiortut tunisassatik tamaasa nunanut allanut tuniniagassanngorlugit tunisassiarissappatigit amerlanerusunik aningaasalersuisoqartariaqanngilaq. Tunisassiat kilisaatit ullumikkut tulaattagaat tassaapput nunanut allanut tunisassiat J-Cut-it (qalerallit ilivitsut erlaveerlugit, niaquerlugit paperuerlugillu qerititat), taamaattumik kilisaat toqqaannartumik avammut tuniniaasinnaatitaassappat tunisassiat tulaanneqartussaatitaasut annertunerusumik suliareqqinneqartariaqanngillat. Taamaalilluni immikkoortumi matumani maannakkut aningaasaatigisat atorlugit avataasiorluni aalisarnermi qalerallit pisarineqartut nalingi qanoq qaffatsinneqarsinnaanerat pisariitsumik naatsorsorneqarsinnaapput.

Misissueqqissaarinermi 2020-mi pisassiissutinik agguaassineq tabeli 5-imi taneqartutut aamma pisassiissutit tamakkerlugit atorneqarsimanissaat tunngavigineqarpoq.

Tabeli 5: Avataasiortunut 2020-mi qaleralittassiissutit.

|  |  |  |  |
| --- | --- | --- | --- |
|  |  | Pisassiissutit ilai tulaassorneqartussaatitaasut: | |
| Tonsit | Pisassiissutit katillugit | Kitaani amerlassutsit tamakkerlugit tulaanneqartussaatitaasut | Kitaani ataatsimut 25 %-imik tulaanneqartussaatitaasut |
| Kitaani | 13009 | 3000 | 2502 |
| *Avannaata kitaani* | *7942* | *2250* | *1423* |
| *Kujataata kitaani* | *5067* | *750* | *1079* |
| Kalaallit Nunaata kangiani | 2006 | 0 | 0 |
| Katillugit | 15015 | 3000 | 2502 |

*Paasissutissiisoq: APNN.*

*Maluginiagassaq: Qaleralittassiissutit kalaallit angalataataannut taamaallaat agguaanneqartut. Kitaani ataatsimut pisassiissutinit 13009 tonsiusunit 3000 tonsit tulaassorneqartussaatitaallutik nerpiiarneqartussaatitaapput Kitaani ataatsimut tuluaassuisussaatitaanermut 25 %-iusumut pisussaaffigineqarpoq ataatsimut pisassat 13009 tonsiusut aamma tamakkiisumik tullaasorneqartussaatitaasut nikingassutaat, t.i. 13009 – 3000 = 10009 x 25 pct = 2502 tons. Kalaallit Nunaata kangiani pisassiissutinit tulaassuisussaatitaasoqangilaq.*

Aammattaaq qalerallit J-cutitut tunisassiaralugit tulaanneqassasut naatsorsuutigineqarpoq, tassa imaappoq qalerallit ilivitsuutillugit, erlaveerlugit niaquerlugit paperuerlugillu.

Tabeli 6-imi maannakkut tulaassisussaatitaaneq aamma nerpiiaasussaatitaaneq atuuttoq aamma tulaassisussaatitaaneq atorunnaarsinneqarpata aalisarnerup nunamilu tunisassiorfiit aningaasarsiornerat takutinneqarpoq. Aamma akileraarutinit akitsuutiniillu pisortat pissarsiaannit taamaaqataanik sunniutit takutinneqarput.

Tabeli 6: 2020-mi avataasiorluni qaleralinniarnermi tulaassuisussaatitaanerup nerpiiaasussaatitaanerullu atorunnaarsinneqarneranni sunniutissat.

|  |  |  |  |  |  |
| --- | --- | --- | --- | --- | --- |
|  | Tulaassisussaatitaaneq atuuttoq | | | Tulaassisussaatitaanerup atorunnaarsinnera | Pissarsiat mio. kr.-inngorlugit annertuseriarnerat |
| Mio. kr. | Avataasiortut | Aalisakkanik suliffissuit | Katillugit | tulaassisussaatitaaneq | tulaassisussaatitaanerup atorunnaarsinnera |
| Kaaviiaartitat | 115,5 | 162,4 | 278,0 | 198,1 | -79,9 |
| Akissarsiat | 34,7 | 16,2 | 50,9 | 59,4 | 8,5 |
| Sinneqartoorutit | 34,7 | 8,1 | 42,8 | 59,4 | 16,6 |
| Akileraarutit A-t | 14,9 | 7,0 | 21,9 | 25,6 | 3,7 |
| Ingerlatseqatigiiffiit akileraarutaat | 8,7 | 2,0 | 10,7 | 14,9 | 4,2 |
| Qaleralinnut akitsuut | 5,8 | 0,0 | 5,8 | 35,5 | 29,7 |
| **Pisortat tigusassaat** | **29,3** | **9,0** | **38,4** | **75,9** | **37,5** |

*Paasissutissiisoq: Aningaasaqarnermut Naalakkersuisoqarfimmi naammineq naatsorsukkat. Akigitinneqartut Akileraartarnermut Aqutsisoqarfimmit Naatsorsueqqissaartarfimmillu pissarsiarineqarput. Nunanut allanut tuniniaanernut akitsuutit 17,9 procentit aamma tunisinernut akitsuutit 5 procent aamma akileraarutinut A-nut 43 procentit kiisalu ingerlatseqatigiiffinnut akileraarutit 25 procentit Akileraartarnermut Aqutsisoqarfimmit pissarsiaapput. Tunisassiornernit, tunisassianit iluanaarutinit il.il. isummersuutit nal. ak. atuinernut tunngasut aalisarnermik inuussutissarsiuteqartunit pissarsiaapput. Akileraarutinik A-nik naatsorsuinerni inunnut ilanngaatit nalinginnaasumillu ilanngaatit eqqarsaatigineqarsimapput.*

2020-mi pisassiissutit amerlassusii tunngavigalugit avataasiorluni qaleralinniarnermi maannakkut tulaassisussaatitaaneq nerpiiaasussaatitaanerlu nunami aalisakkerivinni katillugit ukioq naallugu sulisut suliarisinnaasaannik katillugit 65-inik pilersitsissasoq naatsorsuutigineqarpoq. Avataasiorluni qaleralittassiissutini tulaassisussaatitaanerup atorunnaarsinnissaa aalajangiiffigineqassappat aalisariutillu pisatik tamaasa toqqaannartumik avammut niuerutigisassatut tunisassiarippatigit pisassiissutinit tamakkunannga tamakkiisumik atuisoqassappat pisassiissutit ilanngaatit peereerlugit 80 mio. kr.-it missaannik ikilissasut naatsorsuutigineqarpoq, sinneqartoorutilli 17 mio. kr.-it missaannik amerlissasut, takussutissiaq 6 takuuk. Taamatuttaaq akileraarutinit akitsuutiniillu pisortat iluanaarutaat 37,5 mio. kr.-it missaannik amerlissasut missingerneqarlutik.

Tassa imaappoq nunami ukioq naallugu sulisut suliarisinnaasaat 65-inik ingerlatiinnarniarlugu ukiumut ataatsimut 37,5 mio. kr.-inik akileraarutinit akitsuutiniillu iluanaarutissaagaluanik pisortat annaasaqassasut. Akerlianik inuiaqatigiinnut toqqaannartunik 37,5 mio. kr.-inik aalisarnermit aningaasaqarnikkut iluanaarutaat suliffinnik pilersitsinernut aamma Nunatta Karsianit toqqaannartumik akileeqqusinermut taarsiullugu isumaginninnermi akiliutit ikilisinnerisigut atorneqartutut nassuiarneqarsinnaavoq.

Avataasiortunit qalerallit tunineqartut aalisakkanik suliffissuarni tunisassiarineqartut toqqaannanngikkaluartumik ukiumut sulisut suliarisinnaasaannik 30-nik pilersitsissapput. Ukiumut sulisut tamakku aalisakkanik suliffissuarnit akissarsiaat assigiittut naatsorsuutigissagaanni tamakku akileraarutinit A-nit 3,2 mio. kr.-t missaannik iluanaarutaassapput.

Toqqaannartumik sulisunit akileraarutinit iluanaarutit tamakku ilanngutissagaanni ilanngaatit peereerlugit pisortat iluanaarutaat 34,2 mio. kr.-t missaannik amerlissapput. Ilanngaatit peereerlugit ukiumut sulisut tamarmik immikkut, tulaassisussaatitaanerup nerpiiaasussaatitaanerullu pilersitaannik, pisortanut ukiumut isertitassaagaluanik 361.000 kr.-it missaannik annaasaqarfiusassaaq. Ilanngaatit peereerlugit naatsorsuinerni aalisakkanik suliffissuarni sulisut suliffissaaruttussatut naatsorsuutigineqartut allamik suliffittaarnissaat imaluunniit pisortanit ikiorsiissutinik sunilluunniit pisartagaqarunnaarnissaat naatsorsuutigineqartut malugiuk. Tamanna pisuusaartitsinerinnaassanngilaq.

Avataasiorluni qaleralinniarermi pisassiissutinit tulaassuisussaatitaanerup nerpiiaasussaatitaanerullu atuuttup attatiinnarneratigut ukiumi ataatsimi suliami missigiilluni akissaajaatit missingerneqarnerat Tabel 7-mi takutinneqarput. Pisortanit tigusassat allannguutaata atorneratigut naatsorsuineq tunngaveqarpoq.

Ukioq naallugu sulisunut pisussaatitsinerit assigiinngitsut pingasut takutinneqarput.

* Pisussaartitsineq 1: Toqqaannartumik toqqaannanngikkaluamillu ukioq naallugu sulisut suliarisinnaasaat tamarmik akissarsiarisimasamik assinginik akissarsiaqarlutik allamik suliffittaartut.
* Pisussaartitsineq 2: Toqqaannartumik toqqaannanngitsumillu ukioq naallugu sulisut suliffissaarupput aammalu 33 procentinik pisortanit ikiorsiissutisisalerlutik, taakku tassaapput SIK malillugu sulisartunut ilinniagaqarsimanngitsunut nal. ak. akissarsiat ikinnerpaaffiat.
* Pisussaartitsineq 3: Toqqaannartumik toqqaannanngitsumillu ukioq naallugu sulisut suliarinnissinnaasut suliffissaarupput aammalu 90 procentinik suliffeerunnermi tapiissutisisalerlutik, taakku tassaapput SIK malillugu sulisartunut ilinniagaqarsimanngitsunut nal. ak. akissarsiat ikinnerpaaffiat.

Tabeli 7: 2020-mi tulaassusissaatitaanermi nerpiiaasussaatitaanermilu pisortanut aningaasartuutit.

|  |  |
| --- | --- |
|  |  |
| **Tulaassusissaatitaanerup atorunnaarsinneqarnerani pisortat iluanaarutaasa amerlinerat** | Mio. kr. |
| Pisussaartitsineq 1: Tulaassisussaatitaaneq atorunnaarsinneqarpat aalisakkanik suliffissuarni sulisut tamarmik allanik suliffittaarput. | 46,9 |
| Pisussaartitsineq 2: Aalisakkanik suliffissuarni sulisut tamarmik pisortanit ikiorsiissutisisalerput. | 34,9 |
| Pisussaartitsineq 3: Aalisakkanik suliffissuarni sulisut tamarmik suliffeerunnermi tapiissutisisalerput. | 26,6 |
|  |  |
| **Tulaassisussaatitaanerup atorunnaarsinneqarnerani ukioq naallugu sulisoqarnerni iluanaaruteqarnerusarneq** | kr. |
| Pisussaartitsineq 1: Tulaassisussaatitaaneq atorunnaarsinneqarpat aalisakkanik suliffissuarni sulisut tamarmik allanik suliffittaarput. | 494184 |
| Pisussaartitsineq 2: Aalisakkanik suliffissuarni sulisut tamarmik pisortanit ikiorsiissutisisalerput. | 366925 |
| Pisussaartitsineq 3: Aalisakkanik suliffissuarni sulisut tamarmik suliffeerunnermi tapiissutisisalerput. | 279544 |

*Paasissutissiisoq: Aningaasaqarnermut Naalakkersuisoqarfimmi naammineq naatsorsukkat.*

*Maluginiagassaq: Royal Greenlandimik isumaqatigiissutit naapertorlugit SIK malillugu ilinniagaqarsimanngitsunut nal. ak. ikinnerpaaffiat atorneqarpoq.*

Pisuusaartitsinermi 1-imi inuit aalisakkanik suliffissuarni sulisut aamma toqqaannanngikkaluamik suliassaqartinneqartut toqqaannartumik inuussutissarsiutini allani sulilernissaat imaluunniit aalisakkanik suliffissuarmi akissarsiaat nikisinnagit allanik suliaqarsinnaanngorlugit pikkorissartinneqartut naatsorsuutigineqarput. Taamatut pisoqarnerani tulaassisussaatitaaneq atorunnaarsinneqarpat pisortanut iluanaarutit inummut ataatsimut ukioq naallugu sulisumut 494000 kr.-ussapput. Kommuninut akileraarutini ilanngaatit peereerlugit iluanaarutit ukioq naallugu sulisup ataatsip suliarisinnaasai 136000 kr.-it missaannut missingerneqarput.

Taamaattorli tulaassisussaatitaasunik tunisassiorneq atorunnaarsinneqarpat suliasartorpassuit nunanit allaneersut angerlarumaartut oqaatigineqassaaq. Taamatuttaaq pisorpassuarni nunaqarfinni illoqarfinnilu qaleralinnik tulaassiffiusuni aalisakkanik suliffissuarni atorfeqartunut allanik suliffissanik peqanngilaq. Taamaattumik innuttaasut isumaginninnikkut isertitanik nuussiffigineqartartut ikilisinnissaannut tulaassuisussaatitaaneq ikilisaaqataavoq.

Pisussaatitsinermi 2-mi inuit aalisakkanik suliffissuarni sulisut tamarmik aamma toqqaannanngikkaluartumik sulisinneqartut suliffissaarutissasut naatsorsuutigineqarput aamma inuit tamakku tamarmik ukiumut 44.870 kr.-t missaannik pisortanit ikiorsiissutisisassapput. Isumaginninnermi aningaasartuutit assersuutigalugu ineqarnermut tapit eqqarsaatigineqanngillat. Taamatut pisoqarnerani tulaassisussaatitaaneq atorunnaarsinneqarpat pisortanut iluanaarutit inummut ataatsimut ukioq naallugu sulisumut 367000 kr.-ussapput. Kommuninut ilanngaatit peereerlugit akileraarutinit iluanaarutit, tamatumani pisortanit ikiorsiissutit ilanngaatigalugit, ukiumut sulisup ataatsip suliarisinnaasai 41.000 kr.-t missaat missingiunneqarput.

Pisuusaartitsinermi 3-mi aalisakkanik suliffissuarni sulisut tamarmik aamma toqqaannanngikkaluamik suliaqartinneqartut suliffeerunnissaat naatsorsuutigineqarpoq aamma inuit tamarmik immikkut ukiumut 188.000 kr.-inik ullormusiaqartinneqassapput. Taamatut pisoqarnerani tulaassisussaatitaaneq atorunnaarsinneqarpat pisortanut iluanaarutit inummut ataatsimut ukioq naallugu sulisumut 280000 kr.-ussapput. Qaleralinnut akitsuutinit iluanaarutinik amerlisoqarneratigut tamakku amerliliissutit taamaallaat Nunatta Karsianut nakkassapput. Ukiumut suliani suliffeqarnermi tapiissutit 68.0000 kr.-t missaanniittut ilanngaatigineqareerpata kommuninut akileraarutinit iluanaarutit, ilanngaatit peereerlugit, ikilinissaat missingerneqarput.

Tunisussaatitaaneq atorunnaarsinneqarsimappat, suliffissuarmilu sulisoq suliffimmik nutaamik nassaarpat imaluunniit isumaginninnikkut aningaasarsianik pisartaqarsimappat pisunit pingasuusunit siulianiittunit sunniutaasoq takuneqarsinnaavoq.

Misissueqqissaarnermi matumani kommuninut ataasiakkaanut sunniutaasut immikkoortiternissaat periarfissaasimanngilaq.

Taamaattoq avataasiorluni qaleralinniartut tulaassisussaatitaanerisa attatiinnarneratigut pisortat isertitassatigut annaasaat pineqartumi kisiartaanngillat. Inuit pisortanit ikiorsiissutinik imaluunniit suliffeqanngikkallarnermi ikiorsiissutinik pisartagallit pisisinnaassusikinnerupput, tamannalu najukkani aningaasarsiornikkut sunniutaasut annikillisarnissaannut ilapittuutaasinnaavoq. Aamma inunnut tunngatillugu inuit suliffeqartut imminnut tatiginerusarnerat takuneqarsinnaavoq, taakkualu meeraat pisortanit pilersorneqarnissaat aarlerinannginnerulersarluni. Taamaalillunilu inuttut ajortumik kingornuttakkamik atugaqarnermi isumaginninnikkut malunnaqisumik aningaasartuutit ilaalersinnaapput. Taamaammallu naggataatigut aalisakkanik suliffissuarmi suliffiit ataasiakkaat pisortanut inuiaqatigiinnullu qanoq pilliutaaffiussanersut nalorninartarpoq. Taamatut pisoqarnerani sulisut suliffissaqanngitsut suliffimmut allamut ilinniarteqqinneqarsinnaassanersut imaluunniit suliffissamik allaanerusumik suliffittaarsinnaassanersut apeqqutaalluinnarpoq. Tunisussaatitaaneq atorunnaarsinneqarsimappat, suliffissuarmilu sulisoq suliffimmik nutaamik nassaarpat imaluunniit isumaginninnikkut aningaasarsianik pisartaqarsimappat pisunit pingasuusunit siulianiittunit sunniutaasoq takuneqarsinnaavoq. Pisut pingasuussut tamaasa ataatsimoortikkaanni piviusutigut pisut ilimanarnerulissapput. Misissueqqissaarnermi matumani kommuninut ataasiakkaanut sunniutaasut immikkoortiternissaat periarfissaasimanngilaq. Taamatut misissueqqissaartoqarnera sulisussanik piffissamillu atuiffiusussaavoq.

Aamma tulaassisussaatitaanerup attatiinnarnissaanut pissutsit allat pissutaaqataasinnaapput. Qalerallit suliffissuup avataasiorluni aalisarnermit pissarsiarisartagai suliffissuup aningaasaqarnikkut isumannaatsumik tunngaveqarluni ingerlaannarnissaanut pingaaruteqarsimappata, tulaassisussaatitaanerup atorunnaarsinneratigut suliffissuup aningaasaqarnera ima ajorseriartigisinnaavoq allaat suliffissuup matusariaqarneranik kinguneqarsinnaalluni. Tamatuma kingunerisaanik toqqaannartumik toqqaannanngitsumillu ukiumut suliffillit 95-init amerlanerusut suliffissaarussinnaapput.

Taamaattumik tulaassisussaatitaaneq ilumut kissaatigineqartutut sunniuteqarnersoq tassa tulaassisussaatitaanermi siunertarineqartoq ilumut anguneqarsimanersoq isummerfigisariaqarpoq. Suliffissaaleqisut amerlassusiinut kikkullu suliffissani piareersimanerinut suliffissanilu arlalinni sulisussanik amigaateqarfiusunut atatillugu oqimaaqatigiittoqanngilaq. Aalisakkanik suliffissuit ilai sulisinnaasunik pisariaqartitaminnik pissarsisinnaanngillat. Taamaattoqarmallu aalisakkanik suliffissuit allatut ajornartumik sulisussanik nunanit allaneersunik tikisitsisariaqartarsimapput, tamatumunngalu pissutaavoq aalisakkanik suliffissuarni nunaniittuni sulisussaaleqilertarneq sumiiffiit ilaanni ajornartorsiutaammat uteqqiasuartoq. Aalisakkanik suliffissuarni suliffinnik atorunnaarsitsinerit kingunerisaannik suliffissanik pilersitsisoqartuuppat sulisussanik nunanit allaneersunik pisariaqartitsineq annikillissaaq, immikkoortunilu allani sulisussanik amigaateqarneq annikillissalluni. Sumiiffinni assigiinngitsuni pissutsit assigiinngissuteqarsinnaammata tamatuma arajutsinaveersaarnissaa pingaaruteqarpoq, naleqqussaanissarlu sivisusinnaammat aamma suliffissatigut ilinniartitaanikkullu suliniutissat apeqqutaasinnaammata.

1. ## Inuussutissarsiutigalugu aalisarnermi aammalu nunami tunisassiorneq pillugu tunisassiornikkut aningaasaqarnikkullu paasissutissanik nalunaarutiginnittarneq pillugu Namminersorlutik Oqartussat nalunaarutaat nr. 11, 1. august 2017-imeersoq.

   [↑](#footnote-ref-1)